**Referat fra**

**Generalforsamling Snaptun Lokalråd**

**torsdag den 23. maj 2024 kl. 19:00**

Kim Eged Poulsen bød de fremmødte velkommen til Snaptun Lokalråds Generalforsamling 2024, og gjorde opmærksom på at en Generalforsamling er højeste instans, og at det er de fremmødte, der har magten. Det er dem, som kan bestemme, og dem,som kan træffe afgørelserne. Brug nu Jeres stemmen fornuftigt…..

13 stemmeberettigede var fremmødt.

Dagsorden iflg. vedtægter

1. Valg af dirigent

2. Snaptun Lokalråds beretning

3. Aflæggelse og godkendelse af revideret regnskab

4. Behandling af indkomne forslag

5. Valg af bestyrelsesmedlemmer

6. Valg af suppleanter

7. Valg af revisor

8. Valg af revisorsuppleant

9. Eventuelt

**Ad1:** Valg af dirigent:

John Madsen (JM) blev valgt som dirigent. JM konstaterede, at Generalforsamlingen var indkaldt den 5/5-24 på de lokale platforme. Dermed var indkaldelse sket rettidigt og Generalforsamlingen var beslutningsdygtig.

**Ad2:** Snaptun Lokalråds beretning:

Kim Eged Poulsen (KEP) fremlagde bestyrelsens beretning (indsat efter referat). Efterfølgende gennemgik JM hovedpunkterne i beretningen og gav debatten fri.

Der blev en debat om kommunikationsvejen fra Lokalrådet til borger - Ikke alle er på Facebook, så det er måske ikke den rigtige løsning.

Lokalrådet efterlyste hvilken kommunikationsveje, der skulle bruges, for at nå ud til så mange, som muligt. Det er besluttet, at der fremover bruges Facebook siden Snaptun Lokalråd og Lokalrådets hjemmeside Snaptun.dk. Merete foreslog en QR kode, som blev opsat på strategiske steder i Snaptun. Et forslag som alle støttede.

Snaptuns Opslagstavle vil ikke mere blive brugt af Lokalrådet, da seriøs information drukner i al mulig anden info. Birgit er glad for siden, men ikke for reklamerne. Er villig til at overtage administrationen af siden, så uønskede indlæg bliver slettet og siden igen lever op til formålsparagraffen. Med Birgits administration af siden kan andre foreninger/klubber igen bruge siden uden at infomationer drukner. Siden har en stor berøringsflade med sine 1.400 følgere.

Forløbet gennem de sidste 7 år med Hesteodde/Lille Batteri fik en afsluttende debat, da BorgerBudget 2017 projektgruppen har indstillet arbejdet.

Beretningen blev herefter enstemmigt godkendt.

**Ad3:** Aflæggelse og godkendelse af revideret regnskab:

Kasserer Lotte Offenbach Clausen (LOC) fremlagde det reviderede regnskab.

Herefter blev regnskabet enstemmigt godkendt.

**Ad4:** Indkomne forslag:

Lokalrådets bestyrelse havde flg. ændringsforslag til vedtægterne

**Vedtægter § 4.1:**

§4.1 Forslag, der ønskes behandlet i Snaptun Lokalråd, skal være formanden i hænde senest 8 dage før et mødes afholdelse.

Alle afgørelser, der kræver afstemning, afgøres ved simpelt flertal. Ved stemmelighed har formanden den udslagsgivende stemme.

**Ændringsforslag:**

§4.1 Forslag, der ønskes behandlet i Snaptun Lokalråd, skal sendes til lokalraadet@snaptun.dk senest 8 dage inden mødets afholdelse.

Alle afgørelser, der kræver afstemning, afgøres ved simpelt flertal. Ved stemmelighed har et af bestyrelsen på forhånd valgt bestyrelsesmedlem den udslagsgivende stemme. Denne person vælges umiddelbart efter generalforsamlingen og for et år ad gangen.

**Begrundelse:**

Da Lokalrådet ikke har en formand, ønsker Lokalrådet at indkomne forslag skal sendes til fællesmail lokalraadet@snaptun.dk

Da Lokalrådet ikke har en formand, ønsker Lokalrådet at give den afgørende stemme til et på forhånd valgt bestyrelsesmedlem valgt for et år ad gangen.

Forslaget blev enstemmigt godkendt.

**Vedtægter § 5:**

§5 Forslag skal være formanden i hænde senest 8 dage før generalforsamlingens afholdelse og skal skriftligt være tilgængelig ved generalforsamlingen.

**Ændringsforslag:**

Vedtægter § 5 Forslag skal sendes til fællesmail lokalraadet@snaptun.dk senest 8 dage inden generalforsamlingens afholdelse og skal skriftligt være tilgængelig ved generalforsamlingen..

**Begrundelse:**

Da Lokalrådet ikke har en formand, ønsker Lokalrådet at indkomne forslag skal sendes til fællesmail lokalraadet@snaptun.dk

Forslaget blev enstemmigt godkendt.

**Oplæg til Generalforsamlingen.**

Brug af lyspenge:

Lokalrådet foreslår – og ønsker Generalforsamlingens godkendelse af - at der samlet kan frigives op til 25.000 kr. til gode forslag/ønsker fra borgerne. Et evt. tilskud fra Lyspengepuljen skal ske i enighed mellem ansøgeren og Lokalrådet.

Disponering af beløb skal altid være til et formål, der kommer borgerne i Snaptun til gode og som flest mulig får glæde af enten direkte eller indirekte.

Forslaget blev enstemmigt godkendt.

**Ad5:** Valg af bestyrelsesmedlemmer:

På valg: Karl-Erik Henriksen – genvalgt for en 2-årig periode

 Helle Obenhausen Mortensen – modtager ikke genvalg

 Marianne Seeberg – modtager ikke genvalg

 Kim Eged Poulsen – genvalgt for en 2-årig perode

To bestyrelsesmedlemmer, Tommy og Vibeke, som ikke er på valg, ønsker ikke at fortsætte. Derfor ønsker den resterende bestyrelse disse to pladser genbesat.

Lokalrådets bestyrelse ønsker ikke at fortsætte med 3 bestyrelsesmedlemmer, men har et krav til et minimum på 5 bestyrelsesmedlemmer. Konsekvensen, hvis der ikke blev valg 2 bestyrelsesmedlemmer i stedet for Tommy og Vibeke, blev drøftet.

Der var drøftelse om udviklingsplanen og dens ”død” og Lokalrådes synlighed generelt.

KEP ønsker samarbejde med de andre klubber/foreninger i byen, så vi samlet kan nå ud til mange flere beboere. Et samarbejde som var startet op, da BorgerBudget projektet Saunaklub og Sommerscenen var i sin opstart. Denne mulighed for at støtte op om hinandens ideer skal udvides og styrkes til glæde for Snaptunborgerne

Birgit pointerede muligheden for understøttelse af andre klubbers aktivitet.

Merete støttede op om samarbejdet i byen

Herefter blev flg. valg modtaget:

 Marianne Seeberg – valgt for en 1-årig periode

 Birgit Hald – Valgt for en 1-årig periode

**Ad6:** Valg af suppleanter:

På valg: Birgit Hald – modtager genvalg, men er valgt som bestyrelsesmedlem.

 Gine Binder – modtager ikke genvalg

 Steen Clausen – valgt for en 1-årig periode

**Ad7:** Valg af revisor:

På valg: Britta Henriksen – valgt for en 1-årig periode

**Ad8:** Valg af revisorsuppleant:

På valg: Marie Hede – valgt for en 1-årig periode

**Ad9:** Eventuelt:

LOC orienterede om møde med DFLR (Det fælles Landdistriktsråd) og Hedensted Kommune ang. mobilitet og opfordrede til, at der dannes en projektgruppe til at udarbejde de bedste muligheder for Snaptun. Deltager gerne selv heri. Endvidere foreslår hun, at der vælges en Flex-ambassadør, der kan "uddannes" i regler og muligheder for flextrafik og som kan være borgerne behjælpelig efter behov.

Drøftelse om Skt. Hans aften, hvor Strandlyst inviterer til bål

Per Rosendal opfordrede igen til samarbejde med de andre foreninger.

John Madsen foreslog direkte kontakt til borgerne for at opnå deltagelse i møderne.

Herefter takkede John Madsen for god dialog og afsluttede Generalforsamlingen.

KEP takkede John for god ro og orden som dirigent. Herefter blev der sagt farvel til Tommy med en vingave, og tak for den tid han har været aktiv i Lokalrådet, både som bestyrelsesmedlem og som suppleant.

Også tak til afgående bestyrelsesmedlemmer Helle og Vibeke, som ikke var til stede, for deres arbejde i Lokalrådet gennem 3 år. De vil begge modtage en vingave.

**Bestyrelsens beretning 2023-2024**

I forlængelse af Generalforsamling 2023, havde bestyrelsen efterfølgende et konstituerende møde. På Generalforsamlingen blev der lavet ændringer af Snaptun Lokalråds vedtægter, som gjorde det legitimt at have en kontaktadministrator og ikke en formand. Forsøgsperioden var slut, og nu blev vedtægterne overholdt. Derfor konstituerede bestyrelsen sig igen med en kontaktadministrator og ikke en formand. Vi mener i bestyrelsen, at den nytænkning, vi har lagt for dagen med en anden bestyrelsessammensætning, skal fortsætte og denne form for administration skal bestå - dog stadig udvikles og forbedres.

Vi har løftet i flok og taget/modtaget de opgaver, som lå bedst til den enkelte. Og opgaverne har været store og omfattende. Måske ikke synlige for alle, men tro mig, bare det at holde Lokalrådet i drift er omfattende og kræver mange ressourcer. Alle i bestyrelsen er klar på at bruge en del af vores fritid på lokalt arbejde, et arbejde til gavn for Snaptun og Snaptuns borgere.

Der er afholdt 9 bestyrelsesmøder gennem året, ligesom nogle bestyrelsesmedlemmer har deltaget i eksterne møder.

Vi blev udtaget af Hedensted Kommune til, sammen med 5 andre landsbyer, at lave en Lokal Udviklingsplan (Idékatalog). Udviklingsplanen er færdig og er klar til at iværksætte projekter i vores lille bysamfund. Vi vil især gerne gøre opmærksom på de forslag fra Snaptunborgerne, der er i Udviklingsplanen omkring vores havneområde. Der er mange fine forslag til forbedringer/begrønning på Havnen til glæde for fællesskabet. Der er jo ikke penge med i projektet, så derfor skal pengene søges gennem fonde og evt. gennem herboende virksomheder, der har en interesse i at bidrage til fællesskabet. Dette vil være et af vores fokuspunkter i det kommende år i Lokalrådet.

Selve Udviklingsplanen har vi udarbejdet i fællesskab med Glud Borgerforening. Samarbejdet har været rigtig godt i forløbet med at skabe Udviklingsplanen, og samarbejdet har været berigende og frugtbart. I året, der er gået, har vores samarbejde båret præg af, at Glud har haft andre store udviklingsprojekter. Det berammede Borgermøde den 15. juni 2023, hvor Lokalrådet havde et ønske om dialog om, hvordan vi kom videre med udviklingsplanen, blev udskudt uden en ny mødedato blev aftalt med Glud Borgerforening.

Efterfølgende fik vi en mulighed for at ansøge om BorgerBudget 2024, og vi så en mulighed for, at en bestående Udviklingsplan kunne kobles sammen med BorgerBudgettet. Udviklingsplanen kunne blive et idékatalog til at finde projekter at arbejde videre med i BorgerBudgettet 2024 - eller en anden mulighed, som vi også så, var at vores Lyspenge konto kunne blive en anden finansiering/hjælp til finansiering af udviklingsplanen,

Lokalrådet indsendte en ansøgning til BorgerBudget 2024 og efterfølgende blev bestyrelsen indkaldt til et fælles Kick-off møde. Lotte og Kim deltog i mødet med Det Fælles Landdistriktsråd den 3. april. Her fik vi orientering om, at processen denne gang skulle være anderledes end tidligere. Dialogen og ikke mindst forankring i lokalsamfundet var sat i fokus, og var blevet vigtigere end det enkelte BorgerBudget projekt.

Inden vi fik tilsagn om 75.000 kr, skulle vi gå hjem og lave et skriftlig oplæg på, hvordan vi så os selv og Snaptun borgerne i den ønskede proces. Dette oplæg skulle fremlægges på et fælles møde i juni-måned. Vi vil dog endelig gøre opmærksom på, at vi i skrivende stund med den usikkerhed, der er for lokalrådet og dets fortsat beståelse, besluttede ikke vil gå videre med ansøgningsprocessen.

Samarbejdet med Glud Borgerforening fortsætter, når der er sammenfald af interesser og planer for Glud og Snaptun.

Repræsentanter for Glud Borgerforening og Snaptun Lokalråd har mødtes flere gange med de andre 4 byer fra Udviklingsplanen. Sammen med Landdistriktskoordinatoren og Udviklingskonsulent har ERFA gruppen udvekslet og delt erfaringer med hinanden. Dette har været berigende og inspirerende. Der er flere møder på vej, og vi deltager så længe, det giver mening.

Lokalrådet havde et ønske om at sikre stien og fortsat passage på/og nedenfor Lille Batteri med en eller anden form for kystsikring.

Vi tog kontakt til Glud Museum, som ville finde ud af, hvordan og hvor vi skulle starte med en ansøgning.

Dele af den tidligere nedsatte projektgruppe for restaureringen af Lille Batteri, som har beskæftiget sig med BorgerBudget projektet siden 2017, ønskede at tage ejerskab over projektet og rettede henvendelse til Glud Museum og Hedensted Kommune med nogle krav om vedligeholdelse af Lille Batteri. En endelig konklusion blev modtaget fra projektgruppen. Der citeres:  *”Jens Kjær Jørgensens har været i forbindelse med konsulent, arkæolog Lars Bjarke Christensen fra Slots- og Kulturstyrelsen, ligesom Peter Altenborg har været i kontakt med biolog Lene Kofoed fra Klima, Miljø og Byg i Hedensted Kommune.*

*De akkumulerede kontakter og informationer samt den medfølgende research, der notorisk knytter sig hertil, har ikke formået at flytte optimismen i en positiv retning. Da lodsejerne ikke vil give tilladelse til renovering og pleje af ”Lille Batteri”, indstiller arbejdsgruppen til, at arbejdet for indeværende sættes i bero.”*

På baggrund af konklusionen fra Projektgruppen betragter Lokalrådet BorgerBudget projektet fra 2017, som værende afsluttet.

Som udmeldt via Lokalrådets referater, ønsker Lokalrådet at styrke fællesskabet og kommunikationen i byen, bl.a. ved at opstille en samtale-bænk (eller flere) på naturlige mødesteder....den første på hjørnet ved Snaptunvej og Pilevænget.

Processen har trukket lidt ud, da bænken gerne må være "vores egen" og dansk produceret, måske grøn tænkning i form af genbrugsmaterialer, kan en lignende nr 2 bænk leveres efterfølgende?, eller er den gået ud af produktion? osv, så arbejdet fortsætter og den seneste mulighed, som er ved at bliver undersøgt, er en bænk produceret hos ”Byg, Bolig og Anlæg” i Horsens. Vi håber snart at være i mål.

Det Grønne Hold tog imod udfordringen, da den bestående spange (bro) ved Bådhuset skulle udskiftes. Den gamle spange blev nedtaget, men så blev arbejdet indstillet midlertidigt, da vi var midt i fuglenes yngleperiode. Og i løbet af september måned blev arbejdet genoptaget, og den nye spange blev færdig til glæde for rigtig mange. Skov- og Naturstyrelsen har stået for reetableringen og Det Grønne Hold har stillet med mange frivillige personer og mandetimer. Flot arbejde og godt gået. Og Det Grønne Hold fortsætter deres arbejde med at holde vort område, og flispålægning de steder, hvor det kan være svært at passere tørskoet.

Min Landsby App er gået konkurs. Imens konkursen blev behandlet, måtte der ikke være aktiviteter i firmaet. Derfor besluttede vi hurtigt, at Min Landsby App’en ikke skulle bruges i kommunikation til borgerne. - Facebooksiden ”Snaptuns opslagstavle” er med tiden blevet så rodet, at seriøse informationer drukner i al mulig anden info til Snaptun borgerne. Og ja, det er rigtigt, at uønskede indlæg før i tiden blev slettet. Men der skal bruges rigtig megen tid på handlingen, da vi ikke kun kan slette indlæg, men også skal kontakte indlæggeren om, at indlægget er slettet, da det ikke opfylder vores kriterierne for indlæg. Selv denne afvisning kunne skabe en dialog. Det blev en opgave, som krævede en daglig gennemgang af indlæg, og det blev for omfattende. Den side sejler nu, som den vil. Derfor vil Lokalrådet fremadrettet til at bruge siden ”Snaptun Lokalråd”, når der skal informeres ud til borgerne. Siden bliver ikke en debatside, men en ren infoside fra Lokalrådet til borgerne med begrænset mulighed for, hvem der kan informere på siden.

Og så husk at bruge vores hjemmeside Snaptun.dk. Her vil vi bruge flere kræfter på at ajourføre og opdatere.

Snaptun folderen bliver revet væk af turister i området. Når lageret er tomt, bliver brochuren gennemset for ændringer, og nyt oplag bliver trykt. Hedensted Kommune trykker stadig nye foldere til ingen penge. Så den mulighed benytter vi os af.

Vi er ved at planlægge et besøg af Borgmester Ole Vind til august, hvor han skal vises rundt i vores dejlige område. Herunder har vi tænkt os at inddrage forskellige borgere fra Snaptun. Vi afventer fortsat fastsættelse af en endelig dato fra Ole Vind.

Træbro ved jollehavnen til bl.a. isætning af kajakker arbejdes der fortsat med. Jollehavnen har planer om at udvide med endnu en bro i bassinet til joller, og projekt træbro vil måske indgå i et fællesprojekt med disse planer. Vi får se, hvad det ender ud med.

Vi har Snaptun Sauna & Havbad til glæde for rigtig mange, og vi har Snaptun Sommerscene, som formår at give lokale og gæster en musikoplevelse - forhåbentlig til gavn for både by, Lystbådehavn og Cafe Snaptun. Vi har Snaptun Kajakklub og Jollehavnen. Vi har fælles-spisning med i gennemsnit 80-90 tilmeldte. Vi har Livestreaming af foredrag fra Aarhus Universitet, hvor vi selvfølgelig tilmelder os efterårssemesteret 2024. Vi har Strik & Fællesskab og Gymna-Stræk. Og vi har meget mere, som alt i alt gør Snaptun til et spændende og godt sted at bo..

En stor tak til vore sponsorer, som støtter vort arbejde i lokalområdet. Og en stor tak til True North Efterskole, der altid er åbne og imødekommende over for Lokalrådets ønsker om at afholde vores bestyrelsesmøder, Fællesmøder, Livestreaming fra Aarhus Universitet og også en tak for TNE køkkenets kaffe/kage/frugt, som vi nyder til vores møder. En stor tak til alle jer frivillige som udfører arbejde for byen. Uden opbakning til vore aktiviteter fra folk i Snaptun ville der ikke ske noget.

Bestyrelsen arbejder videre med de igangværende opgaver og glæder sig til nye udfordringer. Men vi har brug for din hjælp – vi kan ikke det hele. Så går du med en god idé, et ønske eller noget du syntes skal vedligeholdes/forbedres, så kom på banen.

Kontakt bestyrelsen på d*en nye mail:* *lokalraadet@snaptun.dk**.* Vi skal nok støtte dig.

Og med disse ord vil bestyrelsen sætte beretningen til debat og endelig afstemning.

Referat godkendt

Dato: Dato:

John Madsen Kim Eged Poulsen

Dirigent Referent